Nuorisovaltuusto, kunnat ja Ekhva vetoavat: energiajuomien käyttöä vähennettävä

Etelä-Karjalan hyvinvointialueen nuorisovaltuusto on tehnyt vetoomuksen, jossa vanhempia, kauppiaita ja järjestöjä kutsutaan mukaan vähentämään lasten ja nuorten energiajuomien käyttöä. Samalla kuntia haastetaan tarkastelemaan omia pelisääntöjään esimerkiksi kouluissa, nuorisotiloissa ja harrastuksissa.

-Energiajuomien käyttö näkyy nuorten arjessa yhä enemmän. Haluaisimme nostaa esiin huolen ja kannustaa aikuisia toimimaan yhdessä, jotta nuorten hyvinvointi ei vaarannu, nuorisovaltuuston puheenjohtaja Vilma Sysiö sanoo.

Etelä-Karjala kasvattaa yhdessä -mallin mukaisesti kaikki maakunnan kunnat ja hyvinvointialue lähtivät mukaan vetoomukseen.

-Nuorisovaltuuston aloite oli loistava. On hienoa, että kunnat lähtivät tähän mukaan. Yhteinen viesti on tärkeä, ja toivon, että vetoomus johtaa konkreettisiin toimiin, hyvinvointialuejohtaja Sally Leskinen toteaa.

Vetoomuksessa muistutetaan energiajuomien terveyshaitoista ja aikuisten vastuusta. Kyse ei ole vain yksittäisistä valinnoista, vaan arkiympäristöstä, jonka aikuiset rakentavat. Nuorten valintoihin vaikuttavat saatavuus, näkyvyys ja se, mikä koetaan hyväksyttäväksi. Energiajuomiin liittyy myös sosiaalista painetta, jolloin kieltäytyminen voi olla vaikeaa.

Vetoomuksessa esitetään yhteiset toimenpiteet, joihin maakunnassa toivotaan sitouduttavan:

Energiajuomia ei myydä alle 15-vuotiaille

Vanhemmat eivät osta tai mahdollista energiajuomien hankintaa alle 15-vuotiaille

Energiajuomien käyttöä rajoitetaan kouluissa, nuorisotiloissa ja harrastuksissa

Energiajuomien näkyvyyttä ja houkuttelevuutta vähennetään esimerkiksi mainontaa rajoittamalla

Lasten ja nuorten kanssa toimivat aikuiset näyttävät esimerkkiä omilla valinnoillaan

Vetoomus on julkaistu tänään Etelä-Saimassa ja Uutisvuoksessa, ja se on luettavissa kokonaisuudessaan alla.

Vetoomuksen pohjalta syntyvistä konkreettisista teoista voi ilmoittaa 31.8. mennessä vastaamalla tähän linkkiin. Koostamme toimenpiteistä yhteenvedon syyskuussa.

Lisätietoja:
Sally Leskinen, hyvinvointialuejohtaja, sally.leskinen@ekhva.fi p. 0400 497 418

Ekhvan nuorisovaltuuston puheenjohtaja Vilma Sysiö, vilmailona08@ gmail.com